เฟดพร้อมกระตุ้นศก.มะกัน
เฟดเผยพร้อมกระตุ้นเศรษฐกิจเต็มที่ แต่เฉพาะกรณีที่สถานการณ์เลวร้ายลงเท่านั้น
14 เม.ย. 2555

เฟดเผยพร้อมกระตุ้นเศรษฐกิจเต็มที่ แต่เฉพาะกรณีที่สถานการณ์เลวร้ายลงเท่านั้น
ซาราห์ ราสคิน หนึ่งในคณะกรรมการของธนาคารกลางสหรัฐ (เฟด) เปิดเผยว่า เฟดพร้อมใช้มาตรการกระตุ้นเศรษฐกิจทุกวิถีทาง เพื่อทำให้เศรษฐกิจของสหรัฐกลับสู่ภาวะฟื้นตัวและเติบโตทันที หากพบว่าสถานการณ์เศรษฐกิจของสหรัฐไม่มีทีท่าว่าจะดีขึ้น
ทั้งนี้ ราสคิน ยอมรับว่า แม้ตัวเลขการว่างงานของสหรัฐจะลดลง พร้อมๆ กับการจ้างงานที่เพิ่มมากขึ้น แต่เศรษฐกิจของสหรัฐก็ยังคงเปราะบาง เห็นได้จากตัวเลขการจ้างงานในเดือน มี.ค. ที่เริ่มชะลอตัว ทำให้จำเป็นต้องมีการจับตามองอย่างใกล้ชิด เพื่อให้สามารถใช้มาตรการกระตุ้นเศรษฐกิจเสริมสภาพคล่องได้อย่างทันท่วงที กรณีที่สถานการณ์เลวร้ายลง โดยเฉพาะการสนับสนุนให้เกิดการจ้างงาน พร้อมๆ กับการรักษาระดับราคาสินค้าและบริการภายในประเทศไม่ให้ผันผวน 
ความเห็นดังกล่าวมีขึ้นก่อนการประชุมประจำเดือนของเฟดระหว่างวันที่ 24-25 เม.ย. โดยนักวิเคราะห์ต่างเห็นตรงกันว่า การประชุมครั้งนี้ เบน เบอร์แนนคี ประธานเฟด จะยังไม่มีนโยบายใหม่ใดๆ ออกมา
กระนั้น นักลงทุนส่วนใหญ่ต่างคาดหวังที่จะได้เห็นนโยบายกระตุ้นเศรษฐกิจ ด้วยการทุ่มซื้อพันธบัตรหรือพิมพ์ธนบัตรเข้าระบบ (คิวอี) รอบใหม่ เนื่องจากเห็นตรงกันว่าเศรษฐกิจที่ยังคงอ่อนแอของสหรัฐแสดงให้เห็นว่า มหาอำนาจอันดับหนึ่งของโลกต้องการกระตุ้นเศรษฐกิจ
ด้าน คริสติน ลาการ์ด ผู้อำนวยการกองทุนการเงินระหว่างประเทศ (ไอเอ็มเอฟ) ได้ออกมาแสดงความเห็นก่อนการประชุมกลุ่มประเทศเศรษฐกิจขนาดใหญ่ จี20 ที่เม็กซิโก ในสัปดาห์หน้าว่า ไอเอ็มเอฟไม่จำเป็นที่จะต้องเพิ่มเงินในกองทุนตามจำนวนที่คาดการณ์ไว้ก่อนหน้า ที่ 5 แสนล้านเหรียญสหรัฐ (ราว 15 ล้านล้านบาท) เนื่องจากกลุ่มยูโรโซนได้จัดการเพิ่มเงินในกองทุนแก้หนี้ด้วยตัวเองเรียบร้อยแล้ว แต่การระดมเงินเข้ากองทุนจะต้องดำเนินต่อไป
เอเอฟพีรายงานว่า ความเห็นดังกล่าวของลาการ์ดช่วยให้นักลงทุนทั่วโลกมีความเชื่อมั่นต่อการแก้ปัญหาหนี้ของภูมิภาคยุโรป